ОТ ЗНАЧЕНИЕ ЛИ Е ВЪЗРАСТТА НА БЕБЕТО ПРИ ИЗБОРА НА КЕНГУРУ?
 Да, възрастта на бебето е от първостепенна важност , тъй като има пряко отношение към степента на развитие. При новороденото главичката и гръбчето трябва да бъдат допълнително поддържани , защото не са укрепнали достатъчно.  Ако трябва да носите бебето, крачетата му трябва да са присвити към тялото , да има удобна опора на вратлето и плътна поддръжка по гръбнака . Задължителната позиция за тази възраст е с лице към вас.  Когато бебето поотрасне (на възраст 3+ месеца) и държи главичката си изправена, може да го сложите с гръб към вас , като му осигурите възможност да разглежда и изучава света наоколо. Трябва да изберете модел кенгуру, който да има стабилна опора както за главичката, така и за гърба и седалището. Крачетата трябва да са присвити, а седалката да обхваща дупето и бедрата до коленете.  Когато детето навърши годинка , се препоръчва да потърсите модел, който е подходящ за носене на гърба. Така ще облекчите натоварването за себе си и в същото време ще позволите на детето да има повече свобода да се движи и да разглежда света от друг, не по-малко интересен ъгъл. 

